
**Qarabağ**

**Qarabağ** — [Azərbaycan](https://az.wikipedia.org/wiki/Az%C9%99rbaycan)ın tarixi-etnoqrafik vilayəti.



Müasir sərhədlər daxilində Qarabağ xəritəsi: Dağlıq Qarabağ, Düz Qarabağ, Zəngəzur, Qarabağın maksimum tarixi sərhədləri.

1747-ci ildə [Nadir şah Əfşarın](https://az.wikipedia.org/wiki/Nadir_%C5%9Fah_%C6%8Ff%C5%9Far) ölümündən sonra [Cavanşir sülaləsindən](https://az.wikipedia.org/wiki/Cavan%C5%9Firl%C9%99r_s%C3%BClal%C9%99si) olan [Pənahəli xan](https://az.wikipedia.org/wiki/P%C9%99nah%C9%99li_xan) [Qarabağ xanlığının](https://az.wikipedia.org/wiki/Qaraba%C4%9F_xanl%C4%B1%C4%9F%C4%B1) əsasını qoymuşdu. [Qarabağ](https://az.wikipedia.org/wiki/Qaraba%C4%9F_xanl%C4%B1%C4%9F%C4%B1) xanlığı [Kiçik Qafqaz](https://az.wikipedia.org/wiki/Ki%C3%A7ik_Qafqaz) [dağ](https://az.wikipedia.org/wiki/Da%C4%9F)larının cənub-şərqində yerləşirdi. Xanlığın sərhədləri [Araz çayından](https://az.wikipedia.org/wiki/Araz_%C3%A7ay%C4%B1) [Göyçə gölünədək](https://az.wikipedia.org/wiki/G%C3%B6y%C3%A7%C9%99_g%C3%B6l%C3%BC), [Tərtər çayından](https://az.wikipedia.org/wiki/T%C9%99rt%C9%99r%C3%A7ay) bütün düzənlik və [Dağlıq Qarabağı](https://az.wikipedia.org/wiki/Da%C4%9Fl%C4%B1q_Qaraba%C4%9F), [Zəngəzuru](https://az.wikipedia.org/wiki/Z%C9%99ng%C9%99zur), [Bərgüşadı](https://az.wikipedia.org/wiki/B%C9%99rg%C3%BC%C5%9Fad_mahal%C4%B1) əhatə etməklə [Mehri](https://az.wikipedia.org/wiki/Mehri), [Tatev](https://az.wikipedia.org/wiki/Tatev) və [Sisiana](https://az.wikipedia.org/wiki/Sisian) qədər uzanırdı. Xanlıq [Şəki](https://az.wikipedia.org/wiki/%C5%9E%C9%99ki_xanl%C4%B1%C4%9F%C4%B1), [Gəncə](https://az.wikipedia.org/wiki/G%C9%99nc%C9%99_xanl%C4%B1%C4%9F%C4%B1), [İrəvan](https://az.wikipedia.org/wiki/%C4%B0r%C9%99van_xanl%C4%B1%C4%9F%C4%B1), [Naxçıvan](https://az.wikipedia.org/wiki/Nax%C3%A7%C4%B1van_xanl%C4%B1%C4%9F%C4%B1), [Qaradağ](https://az.wikipedia.org/wiki/Qarada%C4%9F_xanl%C4%B1%C4%9F%C4%B1), [Cavad](https://az.wikipedia.org/wiki/Cavad_xanl%C4%B1%C4%9F%C4%B1) və [Şamaxı](https://az.wikipedia.org/wiki/%C5%9Eirvan_xanl%C4%B1%C4%9F%C4%B1) xanlıqları ilə həmsərhəd idi.

[Səfəvi](https://az.wikipedia.org/wiki/S%C9%99f%C9%99vil%C9%99r) dövründə [Qarabağ bəylərbəyliyinin](https://az.wikipedia.org/wiki/Qaraba%C4%9F_b%C9%99yl%C9%99rb%C9%99yliyi) paytaxtı [Gəncə şəhəri](https://az.wikipedia.org/wiki/G%C9%99nc%C9%99) olduğu üçün sonralar isə [Əfşar imperiyası](https://az.wikipedia.org/wiki/%C6%8Ff%C5%9Farlar_(xan%C9%99danl%C4%B1q)) dövründə **Qarabağ** vilayəti [Azərbaycan bəylərbəyliyinin](https://az.wikipedia.org/wiki/Az%C9%99rbaycan_b%C9%99yl%C9%99rb%C9%99yliyi) paytaxtı [Təbriz şəhərinə](https://az.wikipedia.org/wiki/T%C9%99briz) tabe olduğu üçün [Qarabağ](https://az.wikipedia.org/wiki/Qaraba%C4%9F_xanl%C4%B1%C4%9F%C4%B1) xanlığının yarandığı zaman burada sosial-iqtisadi mərkəz rolunu oynayan şəhər yox idi. [Pənahəli](https://az.wikipedia.org/wiki/P%C9%99nah%C9%99li_xan) xan bu məqsədlə 1748-ci ildə [Kəbirli mahalında](https://az.wikipedia.org/wiki/K%C9%99birli_mahal%C4%B1) [Bayat qalasının](https://az.wikipedia.org/wiki/Bayat_qalas%C4%B1) tikilməsini əmr etdi. 1751-ci ildə isə [Pənahəli](https://az.wikipedia.org/wiki/P%C9%99nah%C9%99li_xan) xan [Ağdam](https://az.wikipedia.org/wiki/A%C4%9Fdam_rayonu) yaxınlığında [Şahbulaq](https://az.wikipedia.org/wiki/%C5%9Eahbulaq_qalas%C4%B1) yaylağında daha möhkəm qala, yəni [Şahbulaq qalasını](https://az.wikipedia.org/wiki/%C5%9Eahbulaq_qalas%C4%B1) tikdirdi. Lakin bu qala da coğrafi cəhətdən əlverişli yerdə yerləşmədiyi üçün [Şuşakənddən](https://az.wikipedia.org/wiki/%C5%9Eu%C5%9Fak%C9%99nd) bir qədər aralı,hündür,sıldırım dağ üstündə qalanın, [Şuşa qalasının](https://az.wikipedia.org/wiki/%C5%9Eu%C5%9Fa_qalas%C4%B1) inşasına başlandı və 1756–1757-ci illərdə tikilib başa çatdırıldı. Qala [Pənahabad](https://az.wikipedia.org/wiki/P%C9%99nahabad), və ya Şuşa adlandırılırdı.

1763-cü ildə [Pənahəli](https://az.wikipedia.org/wiki/P%C9%99nah%C9%99li_xan) xanın ölümündən sonra hakimiyyətə [İbrahimxəlil xan](https://az.wikipedia.org/wiki/%C4%B0brahimx%C9%99lil_xan) gəldi. [Məlikliklərə](https://az.wikipedia.org/wiki/X%C9%99ms%C9%99_m%C9%99liklikl%C9%99ri) qarşı uğurlu müharibələr aparıldı. Ədəbiyyat və elm sahəsində [Pənahəli](https://az.wikipedia.org/wiki/P%C9%99nah%C9%99li_xan) xan dövrünə nisbətən daha çox irəliləyiş oldu. İbrahimxəlil xanın dövründə Şuşada [Gövhərağa məscidi](https://az.wikipedia.org/wiki/Yuxar%C4%B1_G%C3%B6vh%C9%99r_a%C4%9Fa_m%C9%99scidi) inşa olundu. Lakin İbrahimxəlil xanın hakimiyyətinin sonlarında xüsusən də [Ağaməhəmməd şah Qacarın](https://az.wikipedia.org/wiki/A%C4%9Fa_M%C9%99h%C9%99mm%C9%99d_%C5%9Fah_Qacar) yürüşlərindən və [Rusiya-Qacar müharibələrindən](https://az.wikipedia.org/wiki/Rusiya-%C4%B0ran_m%C3%BCharib%C9%99si_(1804-1813)) sonra xanlıq zəifləməyə başladı. [Ağaməhəmməd](https://az.wikipedia.org/wiki/A%C4%9Fam%C9%99h%C9%99mm%C9%99d_%C5%9Fah_Qacar) şah Qarabağa 1795 və 1797-ci illərdə 2 yürüş etdi. İkinci yürüşdə [Şuşa qalasını](https://az.wikipedia.org/wiki/%C5%9Eu%C5%9Fa_qalas%C4%B1) ələ keçirməyə nail oldu. Lakin onun Şuşada qətlə yetirilməsindən sonra İbrahimxəlil xan hakimiyyətini yenidən bərpa edə bildi.

1805-ci ildə [İbrahimxəlil](https://az.wikipedia.org/wiki/%C4%B0brahimx%C9%99lil_xan) xan ilə [Rusiya](https://az.wikipedia.org/wiki/Rusiya) generalı [Sisianovun](https://az.wikipedia.org/wiki/Pavel_Sisianov) arasında imzalanmış [Kürəkçay müqaviləsinə](https://az.wikipedia.org/wiki/K%C3%BCr%C9%99k%C3%A7ay_m%C3%BCqavil%C9%99si) görə [Qarabağ](https://az.wikipedia.org/wiki/Qaraba%C4%9F_xanl%C4%B1%C4%9F%C4%B1) xanlığı [Rusiya imperiyasının](https://az.wikipedia.org/wiki/Rusiya_imperiyas%C4%B1) tərkibinə keçdi. 1806-cı ildə [İbrahimxəlil](https://az.wikipedia.org/wiki/%C4%B0brahimx%C9%99lil_xan) xanın [Qacarlar](https://az.wikipedia.org/wiki/Qacarlar) ilə birləşməsindən şübhələnən başda [Mayor Lisaneviç](https://az.wikipedia.org/wiki/Lisanevi%C3%A7) başda olmaqla rus hərbçiləri heçbir araşdırma aparmadan xanı ailəsi ilə birlikdə qətlə yetirdilər. 1813-cü il oktyabrın 12-də Qarabağın Gülüstan kəndində imzalanmış [Gülüstan müqaviləsinə](https://az.wikipedia.org/wiki/G%C3%BCl%C3%BCstan_m%C3%BCqavil%C9%99si) əsasən [Qacar İranı](https://az.wikipedia.org/wiki/Qacarlar) Qarabağın [Rusiya](https://az.wikipedia.org/wiki/Rusiya_%C4%B0mperiyas%C4%B1) himayəsinə keçməsini rəsmən qəbul etdi.

[İbrahimxəlil xanın](https://az.wikipedia.org/wiki/%C4%B0brahimx%C9%99lil_xan) ölümündən sonra 1806-ci ildə hakimiyyətə [Mehdiqulu xan](https://az.wikipedia.org/wiki/Mehdiqulu_xan) gəldi. 1805-ci ilin iyulunda, [Kürəkçay](https://az.wikipedia.org/wiki/K%C3%BCr%C9%99k%C3%A7ay_m%C3%BCqavil%C9%99si) müqaviləsindən sonra çar [I Aleksandr](https://az.wikipedia.org/wiki/I_Aleksandr) tərəfindən [general-mayor](https://az.wikipedia.org/wiki/General-mayor) rütbəsi verilmişdir. [Mehdiqulu](https://az.wikipedia.org/wiki/Mehdiqulu_xan) xan siyasi təzyiqlər üzündən 1822-ci ildə xanlığı tərk edərək İrana getmişdir. Bununla da [Qarabağ](https://az.wikipedia.org/wiki/Qaraba%C4%9F_xanl%C4%B1%C4%9F%C4%B1) xanlığı ləğv olunmuşdu. [Mehdiqulu](https://az.wikipedia.org/wiki/Mehdiqulu_xan) xan sonradan xaiş edərək 1826-cı ildə Qarabağa döndü. Lakin ona sadəcə Qarabağda yaşamaq hüququ verildi və xan vəzifəsi bərpa olunmadı. [Mehdiqulu](https://az.wikipedia.org/wiki/Mehdiqulu_xan) xan 1845-ci ildə vəfat etdi. 1828–1830-cu illərdə Rusiya hakimiyyəti İran və Türkiyədən Cənubi Qafqaza [140.000](https://az.wikipedia.org/wiki/Erm%C9%99nil%C9%99rin_C%C9%99nubi_Qafqaza_k%C3%B6%C3%A7%C3%BCr%C3%BClm%C9%99si) erməni köçürüb. Onların böyük hissəsi Qarabağda yerləşdirildi. İran və [Türkiyə](https://az.wikipedia.org/wiki/T%C3%BCrkiy%C9%99)dən kütləvi miqrasiya, xüsusilə Rusiya hökümətinin onlar üçün yaratdığı əlverişli iqtisadi şərait nəticəsində köçkünlərin arasında doğum sayının artması ilə yanaşı, 19-cu əsrin birinci yarısı ilə (1811-ci il – ermənilər 20,8% müsəlmanlar 79%, 1823-cü il – ermənilər 21,7% müsəlmanlar 78%, 1830-cu il – ermənilər 33% müsəlmanlar 66,6%) 19-cu əsrin ikinci yarısını müqayisə edərkən (1889-cu il – ermənilər 45,5% müsəlmanlar 54%, 1897-ci il — 41,5% müsəlmanlar 57%, 1904-cü il – ermənilər 41,6% müsəlmanlar 57%, 1914-cü il- 41% müsəlmanlar 55%) ermənilər və müsəlmanlar arasında nisbətin dəyişməsinə gətirib çıxardı. 1918-ci ildə milliyətçi [Daşnaksutyun Partiyasının](https://az.wikipedia.org/wiki/Da%C5%9Fnaksutyun) rəhbərliyi ilə elan edilmiş Ermənistan Respublikası öz ərazisini əsasən müsəlmanların məskunlaşdığı vilayətlər hesabına genişləndirməyə çalışırdı. Bunun üçün orada erməni say çoxluğunu süni surətdə təmin etmək məqsədi ilə müsəlmanların qırılması və qovulması siyasəti aparılmışdır. Daşnaksütyun partiyasının nümayəndələri tərəfindən ilk dəfə olaraq "Dağlıq Qarabağ" termini tətbiq olundu. Məqsəd ermənilərin 50%-ni təşkil etdikləri Şuşa qəzasını, müsəlmanların payı 70–75%-ə çatan Qarabağın qalan hissəsindən ayırmaq idi. 1918–1920-ci illərdə daşnaklar Qarabağın [Zəngəzur](https://az.wikipedia.org/wiki/Z%C9%99ng%C9%99zur) və [Şuşa qəzalarında](https://az.wikipedia.org/wiki/%C5%9Eu%C5%9Fa_q%C9%99zas%C4%B1) fəal [etnik təmizləmə](https://az.wikipedia.org/wiki/Erm%C9%99ni-Az%C9%99rbaycan_m%C3%BCharib%C9%99si_(1918-1920)_zaman%C4%B1_etnik_t%C9%99mizl%C9%99m%C9%99l%C9%99r_v%C9%99_q%C4%B1r%C4%9F%C4%B1nlar) aparıblar. "Dinc müsəlman əhali amansızcasına qətl edilir və bir çox kəndlər yandırılır", – deyə 1919-cu ilin dekabrında [Azərbaycan Xalq Cümhuriyyəti](https://az.wikipedia.org/wiki/Az%C9%99rbaycan_Xalq_C%C3%BCmhuriyy%C9%99ti) hökumətinin başçısı Yusifbəyli Cənubi Qafqazda Qərb dövlətlərinin komandanlığına məlumat göndərib. 1920-ci ilin mart ayına qədər yalnız Zəngəzurda 40-a qədər müsəlman kəndi məhv edilmiş, 60.000 müsəlman qaçqın düşmüşdü. Qarabağın başqa rayonlarından, məsələn, Cavanşir qəzasından da türk əhalisinin kütləvi köçü baş verirdi. Dağlıq Qarabağda və Qərbi Zəngəzurda on minlərlə müsəlmanın qovulması və əllidən çox müsəlman kəndinin məhv edilməsi yolu ilə ermənilərin say çoxluğu təmin edildi. Bu, Qərbi Zəngəzurun Sovet Ermənistanına verilməsi (1920) və Dağlıq Qarabağda erməni muxtariyyətinin (1924) yaranması üçün əsas oldu. 1920–1923-cü illərdə məqsədyönlü surətdə həyata keçirilən proseslər nəticəsində keçmiş Qarabağ xanlığının tərkibinə daxil olan Azərbaycan torpaqları ənənəvi tarixi-coğrafi vahidliyini və ya bütövlüyünü itirdi. Yuxarıdakı faktlardan Azərbaycanın Qarabağ torpağına köçürülüb gətirilmiş ermənilərin özlərinə bu ərazilərdə dövlət yaratmaq istəyi açıq aşkar görünür. 1980-ci illərin sonlarında Dağlıq Qarabağı Azərbaycandan ayırmaq prosesi başlayır.

1980-ci illərin sonlarından 1994-cü ilin mayına kimi cənub-qərbi [Azərbaycanda](https://az.wikipedia.org/wiki/Az%C9%99rbaycan) yerləşən Qarabağ bölgəsində [Ermənistan Respublikası](https://az.wikipedia.org/wiki/Erm%C9%99nistan_Respublikas%C4%B1) tərəfindən dəstəklənən [Qarabağın etnik ermənilərinin](https://az.wikipedia.org/w/index.php?title=Qaraba%C4%9F_erm%C9%99nil%C9%99ri&action=edit&redlink=1) əksəriyyəti ilə [Azərbaycan Respublikası](https://az.wikipedia.org/wiki/Az%C9%99rbaycan_Respublikas%C4%B1) arasında [Qarabağ müharibəsi](https://az.wikipedia.org/wiki/Qaraba%C4%9F_m%C3%BCharib%C9%99si) baş vermişdir. Müharibə getdikcə, keçmiş [SSRİ](https://az.wikipedia.org/wiki/SSR%C4%B0) respublikaları olan [Azərbaycan](https://az.wikipedia.org/wiki/Az%C9%99rbaycan) və [Ermənistan](https://az.wikipedia.org/wiki/Erm%C9%99nistan), Dağlıq Qarabağın yüksəkliklərində uzunçəkən, elan edilməmiş müharibə aparırdılar. Azərbaycan separatçı hərəkatı məhv etməyə çalışırdı. Yerli parlament özünü Ermənistanla birləşdirilməyin lehinə səs verib, seçicilərin əksəriyyətinin müstəqilliyə səs versə də, Dağlıq Qarabağın azərbaycanlı əhalisi referendumu boykot etmişdi. Ermənistan ilə birləşmək istəyən separatçı hərəkatının tələbi 1988-ci ildə yenidən, amma nisbətən dinc şəkildə başlasa da, növbəti aylarda — [SSRİ](https://az.wikipedia.org/wiki/SSR%C4%B0) dövlətinin dağılmasının yaxınlaşması səbəbindən, fikir ayrılığı etnik azərbaycanlılar ilə ermənilər arasında getdikcə böyüyən şiddətli münaqişəyə çevrilmiş və nəticədə tərəflərin etnik təmizləmə iddialarına səbəb olmuşdur.

Tərəflər arasında etnik qruplararası qarşıdurmalar [Dağlıq Qarabağ Muxtar Vilayətinin](https://az.wikipedia.org/wiki/Da%C4%9Fl%C4%B1q_Qaraba%C4%9F_Muxtar_Vilay%C9%99ti) parlamentinin 20 fevral 1988-ci ildə [Ermənistan](https://az.wikipedia.org/wiki/Erm%C9%99nistan) ilə birləşmək qərarı verdikdən sonra başlamışdır. Azərbaycandan ayrılmaq haqqında bəyənnamə bu torpaq münaqişəsinin son nəticəsi olmuşdur. [Azərbaycan SSR](https://az.wikipedia.org/wiki/Az%C9%99rbaycan_SSR)-dən müstəqilliyini elan etdikdən sonra Qarabağ ermənilərinin əksəriyyəti, Azərbaycandan çəkilmək qərarına gəlmiş və qondarma [Dağlıq Qarabağ Respublikasının](https://az.wikipedia.org/wiki/Da%C4%9Fl%C4%B1q_Qaraba%C4%9F_Respublikas%C4%B1) müstəqilliyini elan etmişdirlər.

Tərəflər arasında geniş miqyaslı döyüşlər 1992-ci ilin qışında başlamışdır. [Avropada Təhlükəsizlik və Əməkdaşlıq Təşkilatı](https://az.wikipedia.org/wiki/Avropada_T%C9%99hl%C3%BCk%C9%99sizlik_v%C9%99_%C6%8Fm%C9%99kda%C5%9Fl%C4%B1q_T%C9%99%C5%9Fkilat%C4%B1) (ATƏT) kimi bir neçə təşkilat, tərəflər arasındakı münaqişənin həllinin sonunu gətirmək istəsə də, cəhdlər uğursuz olmuşdur. 1993-cü ilin yazında Ermənistan qüvvələrinin anklavın tərkibində olmayan torpaqları işğal etməsi, regiondakı digər ölkələrin müharibəyə qatılması üçün təhdid yaratmışdır. 1994-cü ildə müharibə başa çatana qədər ermənilər Qarabağın əksər hissəsini demək olar ki, tam nəzarətlərinə keçirib, hazırda anklavın tərkibində olmayan Azərbaycan torpaqlarının 9 %-nə nəzarət edirlər. Münaqişə nəticəsində Azərbaycandan 230.000 erməni, Ermənistan və Qarabağdan isə 800.000 azərbaycanlı məcburi köçkün olmuşdur. 1991–1994-cü illərdə Qarabağda və dövlət sərhədində baş vermiş döyüş əməliyyatlarında 11.557 Azərbaycan hərbçisi şəhid olub. Ən çoxsaylı itkilər 1992–1994-cü illərdə davam edən hərbi əməliyyatlar zamanı baş verib. Erməni qüvvələrinin əsas itkiləri Azərbaycan ordusunun 1992-ci ilin yayında həyata keçirdiyi uğurlu hücum əməliyyatları zamanı qeydə alınıb. Azərbaycan ordusunun itkiləri isə əsasən Ağdam döyüşlərində, habelə 1994-cü ilin qış-yaz aylarında Kəlbəcəri geri almaq üçün təşkil edilmiş hücum əməliyyatlarında baş verib. 1994-cü ilin mayında [Rusiyanın](https://az.wikipedia.org/wiki/Rusiya) dəstəyi ilə [atəşkəs](https://az.wikipedia.org/wiki/Bi%C5%9Fkek_protokolu) əldə olunmuşdur. Daha sonra münaqişənin ATƏT-in prinsipləri əsasında sülh yolu ilə danışıqlar vasitəsi ilə həlli üçün [ATƏT-in Minsk qrupu](https://az.wikipedia.org/wiki/AT%C6%8FT-in_Minsk_qrupu) yaradılıb.

2020-ci il sentyabr ayının 27-dən noyabr ayının 9-na qədər davam edən [döyüş](https://az.wikipedia.org/wiki/D%C3%B6y%C3%BC%C5%9F)lərdən sonra, 10 noyabr 2020-ci il tarixində [Azərbaycan Respublikasının](https://az.wikipedia.org/wiki/Az%C9%99rbaycan_Respublikas%C4%B1) [Prezident](https://az.wikipedia.org/wiki/Prezident)i [İlham Əliyev](https://az.wikipedia.org/wiki/%C4%B0lham_%C6%8Fliyev), [Rusiya Federasiyasının](https://az.wikipedia.org/wiki/Rusiya_Federasiyas%C4%B1) Prezidenti [Vladimir Putin](https://az.wikipedia.org/wiki/Vladimir_Putin) və [Ermənistan Respublikasının](https://az.wikipedia.org/wiki/Erm%C9%99nistan_Respublikas%C4%B1) Baş Naziri [Nikol Paşinyan](https://az.wikipedia.org/wiki/Nikol_Pa%C5%9Finyan) tərəfindən imzalanan sənədə əsasən, [Dağlıq Qarabağ](https://az.wikipedia.org/wiki/Da%C4%9Fl%C4%B1q_Qaraba%C4%9F) və ətraf rayonları, o cümlədən, [Qazax rayonunun](https://az.wikipedia.org/wiki/Qazax_rayonu) işğal altında olan 7 kəndi işğaldan azad edilmişdir.